Vuoden Alihankkijan titteli asiakassuhteisiin panostavalle MSK Plastille

Anina Partanen
2025-09-30T10:34:00Z

Vuoden 2025 Alihankkijaksi on valittu kauhavalainen muoviosien valmistaja MSK Plast Oy, joka on monialaisen perhekonserni MSK Groupin tytäryhtiö.

Yritys tunnetaan etenkin teknisesti vaativien muovikomponenttien taitajana; sen osaamisalaan kuuluvat esimerkiksi reaktiovalulla valmistetut konepeitot, joita käytetään raskaissa työkoneissa. MSK Plastilla ei ole omia tuotteita, vaan se toimii sopimusvalmistajana muun muassa auto-, energia- ja elektroniikkateollisuudelle ja lääkinnällisiä laitteita myyville yrityksille. Tuotantoa on Suomessa ja Slovakiassa, ja yhtiö on kasvanut viime vuosina hallitusti niin kotimarkkinoilla kuin kansainvälisesti.

MSK Plast haluaa olla asiakkailleen enemmän kuin pelkkä toimittaja. Yhteistyö rakentuu pääosin pitkäaikaisten puitesopimusten varaan, ja tavoitteena on aito kumppanuus, jolle perustan luovat avoimuus, luottamus ja jatkuva dialogi. Myös tuotteita kehitetään tiiviissä yhteistyössä asiakkaiden kanssa.

”Vahva asiakaslähtöisyys, innovatiivinen tuotekehitys sekä hallittu kasvu ja kansainvälistyminen”, listaa LOGYn Alihankinnan palkintovaliokunnan puheenjohtaja Janne Lehtimäki syitä sille, miksi valinta kohdistui MSK Plastiin. ”Lisäksi yritys yhdistää perheyhtiön arvot ja modernin johtamisen, hyödyntää digitalisaatiota tehokkaasti ja toimii vastuullisesti tavoitellen hiilineutraaliutta. Panostaminen energiatehokkuuteen ja hiilijalanjäljen pienentämiseen on johtanut sekä ympäristön että talouden kannalta myönteisiin tuloksiin.”

”Me haluamme nostaa esille sen, että asiakkaiden menestys on alihankkijoiden elinehto. Vain aidolla kaksisuuntaisella yhteistyöllä, kehittymisen halulla ja innovoinnilla pystymme olemaan yhdessä kilpailukykyisiä globaaleilla markkinoilla. Mitä paremmin meidän asiakkaamme menestyvät markkinoilla, sitä enemmän meillä on töitä”, toteaa MSK Plastin toimitusjohtaja Jaakko Lipponen.

Vuoden Päähankkijana palkittiin Tana Oy.

Vuoden Alihankkija ja Vuoden Päähankkija -palkintoja on myönnetty vuodesta 1987 lähtien. Valinnat tekee LOGYn Alihankinnan palkintovaliokunta. Tunnustusten tarkoituksena on edistää suomalaisen tuotannon kilpailukykyä tukevaa verkostoitumista.

Lisätiedot:

Janne Lehtimäki
Puheenjohtaja, LOGYn Alihankinnan palkintovaliokunta
p. 040 557 8363, janne.lehtimaki@leafhill.fi

Jaakko Lipponen
Toimitusjohtaja, MSK Plast Oy
p. 050570 0929, jaakko.lipponen@mskeurope.com

LOGY ry on Suomen suurin logistiikan ja hankinnan asiantuntijoiden yhteisö, jonka missio on nostaa suomalaista hankinnan ja logistiikan osaamista maailman huipputasolle. LOGYn verkostoon kuuluu yli 5 000 alan ammattilaista ja noin 350 yritys- ja yhteisöjäsentä.